ສານປະຊາຊົນສູງສຸດ ປະຊຸມກຳນົດພະນັກງານຂັ້ນສູນກາງຄຸ້ມຄອງ
ໃນວັນທີ 25 ສິງຫາ 2022, ສານປະຊາຊົນສູງສຸດ ໄດ້ຈັດກອງປະຊຸມຂຶ້ນແຜນກໍານົດພະນັກງານຂັ້ນສູນກາງຄຸ້ມຄອງ, ເປັນປະທານໂດຍ ສະຫາຍ ສຈ ປອ ນາງ ວຽງທອງ ສີພັນດອນ ຄະນະເລຂາທິການສູນກາງພັກ, ເລຂາຄະນະພັກ ປະທານສານປະຊາຊົນສູງສຸດ, ມີ ສະຫາຍ ນາງ ບຸດສະດີ ທະນະເມືອງ ກໍາມະການສູນການພັກ ຮອງຫົວໜ້າຄະນະຈັດຕັ້ງສູນກາງພັກ, ມີບັນດາສະຫາຍຄະນະປະຈຳພັກ, ກຳມະການຄະນະບໍລິຫານງານພັກ, ເລຂາໜ່ວຍພັກ, ຮອງເລຂາໜ່ວຍພັກ ເຂົ້າຮ່ວມ.
ສະຫາຍ ສຈ ປອ ນາງ ວຽງທອງ ສີພັນດອນ ກ່າວວ່າ:
ການສ້າງແຜນກຳນົດພະນັກງານນຳພາ-ຄຸ້ມຄອງຂັ້ນສູນກາງຄຸ້ມຄອງ ເພື່ອກໍານົດເປົ້າໝາຍພະນັກງານນຳພາ-ຄຸ້ມຄອງຂັ້ນສູນກາງຄຸ້ມຄອງ ຢູ່ສານປະຊາຊົນສູງສຸດ ເພື່ອບຳລຸງ-ສ້າງ ແລະ ຈັດວາງບັນຈຸເຂົ້າໃນຕຳແໜ່ງຕ່າງໆ ແນໃສ່ຮັບປະກັນລັກສະນະສືບທອດຕໍ່ເນື່ອງໄລຍະຍາວ ເພື່ອເຮັດໃຫ້ການຈັດຕັ້ງປະຕິບັດແຜນພັດທະນາ ແລະ ການຈັດຕັ້ງຂອງສານປະຊາຊົນມີຄວາມເຂັ້ມແຂງທາງດ້ານການຈັດຕັ້ງ ແລະ ໜັກແໜ້ນທາງດ້ານບຸກຂະລາກອນ ເພື່ອຮອງຮັບໃຫ້ແກ່ການປະຕິບັດໜ້າທີ່ການເມືອງຂອງພວກເຮົາໃຫ້ມີຄຸນນະພາບດີຂຶ້ນ.
ສະນັ້ນ, ຄະນະຈັດຕັ້ງສູນກາງພັກ ແລະ ຄະນະພັກ-ຄະນະນຳ ສານປະຊາຊົນສູງສຸດ ໄດ້ຕົກລົງເອກະພາບກັນຈັດກອງປະຊຸມຄັ້ງນີ້ຂຶ້ນ ເພື່ອດຳເນີນການສ້າງແຜນກຳນົດພະນັກງານ-ນຳພາຂັ້ນສູນກາງຄຸ້ມຄອງ; ຍ້ອນເຫັນໄດ້ຄວາມໝາຍສໍາຄັນຂອງວຽກງານພັກ-ພະນັກງານ ເຊິ່ງພັກເຮົາຖືວ່າພະນັກງານ ຍາມໃດເປັນຜູ້ຕິດພັນກັບຂະບວນການວຽກງານຕົວຈິງ.
ການທາບທາມສ້າງແຜນກຳນົດພະນັກງານ ແມ່ນການຊອກຫາເປົ້າໝາຍພະນັກງານທີ່ມີມາດຕະຖານ, ມີເງື່ອນໄຂກວ່າໝູ່ຢູ່ໃນສານປະຊາຊົນສູງສຸດ ຂອງພວກເຮົາ, ຈະເປັນພື້ນຖານໃຫ້ແກ່ການບຳລຸງສ້າງ ເພື່ອຈັດວາງເຂົ້າໃນຕຳແໜ່ງນຳພາ-ຄຸ້ມຄອງຂອງສານປະຊາຊົນ ໃນຊຸມປີຕໍ່ໜ້າ; ເຊິ່ງໃນກອງປະຊຸມ ຈະໄດ້ເຊື່ອມຊຶມ, ກຳແໜ້ນເນື້ອໃນຈິດໃຈທີ່ສຳຄັນ, ມະຕິຂອງກົມການເມືອງສູນກາງພັກ, ຄຳແນະນຳຂອງຄະນະຈັດຕັ້ງສູນກາງພັກ ກ່ຽວກັບການສ້າງແຜນກຳນົດພະນັກງານນຳພາ-ຄຸ້ມຄອງ ແລະ ມາດຕະຖານຂອງພະນັກງານນຳພາ-ຄຸ້ມຄອງ. ຈາກນັ້ນ, ກໍຈະໄດ້ນໍາພາໃຊ້ສິດລົງຄະແນນສຽງໃສ່ບັດທາບທາມ 3 ຮອບ.
ດ້ວຍເຫດນີ້, ຈຶ່ງຮຽກຮອງມາຍັງບັນດາສະຫາຍສະມາຊິກພັກ ແລະ ພະນັກງານພາຍໃນສານປະຊາຊົນສູງສຸດຂອງພວກເຮົາ ຈົ່ງສຸມໃສ່ຄົ້ວຄວ້າ, ໄຕ່ຕອງຄວາມໝາຍສໍາຄັນ ແລະ ເນື້ອໃນມາດຕະຖານພະນັກງານ ເພື່ອມາເຍືອງໃສ່ພະນັກງານສະມາຊິກພັກຂອງພວກເຮົາ, ຊອກໃຫ້ເຫັນຜູ້ທີ່ດີ, ມີຄວາມຮູ້, ຄວາມສາມາດ, ມີຄຸນທາດການເມືອງໜັກແໜ້ນ, ມີຄຸນສົມບັດສິນທຳປະຕິບັດມີຈັນຍາບັນ, ຈັນຍາທຳຕໍ່ໜ້າທີ່ເປັນແບບຢ່າງໃຫ້ມະຫາຊົນ ຮູ້ນຳພາ ແລະ ຮູ້ຜັນຂະຫຍາຍມະຕິຂອງຂັ້ນເທິງ ເພື່ອເປັນໃຈກາງເຕົ້າໂຮມຄວາມສາມະຄີນໍາພາພາຍໃນສານປະຊາຊົນຂອງພວກເຮົາໃຫ້ນັບມື້ນັບພັດທະນາ, ສືບຕໍ່ເສີມຂະຫຍາຍມູນເຊື້ອ ແລະ ຜົນງານທີ່ດີໃຫ້ຂະຫຍາຍຕົວກ້າວຂຶ້ນສູ່ຄຸນນະພາບອັນໃໝ່.